1. ปัจจัยความเสี่ยง

1.  ความเสี่ยงในการประกอบธุรกิจ

    1.  ปัจจุบัน ในตลาดสินค้าเพลงไทยมีผู้ประกอบการรายใหญ่ 3 ราย คือ ค่ายแกรมมี่
        ค่ายอาร์เอส และค่าย
        โซนี่ มิวสิค บีอีซี เทโร โดยค่ายแกรมมี่
        และค่ายอาร์เอสมีฐานการผลิตและจำหน่ายเป็นของตนเอง ปัจจุบัน
        ผู้สร้างสรรค์งานเพลงอิสระมีน้อยมาก
        ส่งผลให้รายได้จากสินค้าประเภทเทปและซีดีเพลงของบริษัทลดลง
        อย่างไรก็ตามบริษัทได้พยายามรักษาระดับรายได้รวม
        โดยมุ่งการจำหน่ายสินค้าประเภทอื่น เช่น สินค้าภาพยนตร์ในรูปแบบวีซีดีและดีวีดี
        การรับงานจ้างอัดคาสเซทเทปและซีดี การขายสินค้าเทปเปล่า ซีดีรอม
        และอุปกรณ์บำรุงรักษา เป็นต้น

    2.  ความเสี่ยงในการลงทุนซื้อลิขสิทธิ์ภาพยนตร์จากต่างประเทศ
        บางครั้งภาพยนตร์ที่ซื้อมาในราคาสูง อาจจะไม่สามารถทำรายได้ได้ตามเป้าหมาย
        อีกทั้งผู้ประกอบการในธุรกิจนี้มีจำนวนมาก
        ความต้องการในลิขสิทธิ์ภาพยนตร์และการแข่งขันมีสูง
        ส่งผลให้ราคาลิขสิทธิ์ภาพยนตร์เพิ่มขึ้นอย่างมาก ซึ่งอาจเกิดปัญหาขาดทุนได้

    3.  ความเสี่ยงจากสินค้าละเมิดลิขสิทธิ์
        การเข้ามากินส่วนแบ่งตลาดเพลงและภาพยนตร์ของสินค้าละเมิดลิขสิทธิ์เป็นปัญหาหนึ่งที่ส่งผลกระทบทางลบต่อรายได้ของบริษัท
        รวมถึงผู้ประกอบการอื่นในอุตสาหกรรมเพลงและภาพยนตร์
        โดยเฉพาะอย่างยิ่งผู้ประกอบการผู้สร้างสรรค์
        และถึงแม้ว่าทางรัฐบาลจะมีการปราบปรามปัญหาดังกล่าวอย่างจริงจัง
        ส่งผลให้ปัญหาดังกล่าวลดลง
        แต่อย่างไรก็ตามหากปัญหาไม่ได้รับการแก้ไขอย่างต่อเนื่องทั้งทางภาครัฐ และเอกชน
        ปัญหาดังกล่าวจะกลับมาทวีความรุนแรงขึ้นอีก

    4.  ความเสี่ยงจากสินค้าคงเหลือล้าสมัย
        เนื่องจากสินค้าประเภทเพลงและภาพยนตร์เป็นสินค้าที่ได้รับความนิยมในเวลาจำกัด
        ทำให้มีความเสี่ยงในเรื่องสินค้าล้าสมัย ซึ่งเป็นผลจากการรับคืน
        หรือการจำหน่ายไม่ได้ของสินค้า
        แต่อย่างไรก็ตามบริษัทได้พยายามลดความเสี่ยงลงโดยวางแผนการขายและการผลิตให้สอดคล้องกัน
        โดยพิจารณาจากความต้องการของลูกค้าและภาวะเศรษฐกิจ
        อีกทั้งจัดหากลยุทธ์การตลาดและช่องทางจำหน่ายใหม่ ๆ สำหรับสินค้าคงเหลือด้วย

2.  ความเสี่ยงเกี่ยวกับการผลิต

  จากที่ก่อนหน้านี้บริษัทฯ ประสบปัญหาเครื่องจักรในการผลิตบางส่วนล้าสมัยและชำรุด
  อันเป็นผลจากการใช้งานมาเป็นเวลานาน ทำให้ต้นทุนด้านการดูแลรักษาซ่อมแซมสูงขึ้น
  และในบางครั้งบริษัทไม่สามารถผลิตสินค้าได้ทันความต้องการของลูกค้า
  ต้องว่าจ้างบริษัทภายนอกผลิตในส่วนที่บริษัทฯ ไม่สามารถผลิตได้ทัน ซึ่งอาจเกิดความเสี่ยง
  ทำให้ไม่สามารถควบคุมการผลิตทั้งในด้านคุณภาพและกำหนดเวลา ในปลายปี 2546 บริษัทฯ
  ได้ลงทุนนำเข้าเครื่องจักรผลิตซีดี วีซีดีและดีวีดี ส่งผลให้ปี 2547 บริษัทฯ
  สามารถดำเนินการผลิตสินค้าซีดี/วีซีดีได้อย่างมีประสิทธิภาพยิ่งขึ้น ช่วยลดความเสี่ยงและ
  สามารถควบคุมจำนวนการผลิตได้ตลอดเวลา
  ตลอดจนสัดส่วนระหว่างยอดจำหน่ายและยอดรับคืนสินค้าดีขึ้น จำนวนสินค้าคงเหลือมีปริมาณลดลง

3.  ความเสี่ยงด้านการเงิน

3.1 ความเสี่ยงจากการไม่สามารถปฏิบัติตามเงื่อนไขในสัญญาเงินกู้กับธนาคารกรุงไทย จำกัด
(มหาชน)

เนื่องจากธนาคารกรุงไทย จำกัด (มหาชน)
ได้กำหนดเงื่อนไขในสัญญาเงินกู้ให้บริษัทต้องดำรงอัตราส่วน Debt to Equity ไม่เกิน 1.5 เท่า
ซึ่ง ณ วันที่ 31 ธันวาคม 2547 บริษัทมีอัตราส่วนเท่ากับ 1.67 เท่า ลดลงจากปี 2546
ซึ่งอัตราส่วนอยู่ที่ 2.05 เท่า
บริษัทอยู่ระหว่างดำเนินการจัดทำแผนการชำระหนี้ใหม่เพื่อเสนอต่อธนาคารกรุงไทย จำกัด
(มหาชน) พิจารณาอนุมัติ โดยบริษัทได้ตั้งเป้าหมายที่จะจำหน่ายทรัพย์สินที่ไม่ก่อให้เกิดรายได้ เช่น
ที่ดินและอาคารโรงงานที่จังหวัดระยองและจังหวัดฉะเชิงเทรา
เพื่อเป็นการลดภาระหนี้สินที่มีกับธนาคารกรุงไทย จำกัด (มหาชน)

เมื่อวันที่ 24 ธันวาคม 2547 ในการประชุมวิสามัญผู้ถือหุ้นครั้งที่ 3/2547
มีมติอนุมัติให้บริษัทจัดสรรหุ้นเพิ่มทุนจำนวน 960,930,000 หุ้นในอัตราหุ้นละ 0.40 บาท
โดยกำหนดชำระเงินค่าหุ้นในวันที่ 24-28 มกราคม 2548 ทำให้ในเดือนกุมภาพันธ์ 2548
บริษัทสามารถดำรงอัตราส่วน Debt to Equity อยู่ที่ 0.78 เท่า ไม่เกินจากที่ธนาคารกรุงไทย
จำกัด (มหาชน) กำหนดไว้

3.2 ความเสี่ยงจากความผันผวนของอัตราแลกเปลี่ยน

  บริษัทมีการซื้อลิขสิทธิ์ภาพยนตร์จากต่างประเทศเป็นส่วนใหญ่
  ทำให้ต้นทุนลิขสิทธิ์ขึ้นอยู่กับการเปลี่ยนแปลงของอัตราแลกเปลี่ยน
  อย่างไรก็ดีทางบริษัทจะนำภาพยนตร์ที่มีสิทธิ์มาสร้างรายได้ใหม่โดยการเก็บรายได้จากบริษัทที่ผลิตรายการทางเคเบิ้ลทีวี
  เป็นต้น ทำให้บริษัทสามารถลดความเสี่ยงที่อาจเกิดขึ้นได้

3.3 ความเสี่ยงจากการที่บริษัทมีขาดทุนสะสมมีผลกระทบต่อความสามารถในการจ่ายเงินปันผล

ในปี 2547 มีผลการดำเนินงานขาดทุนจำนวน 267.77 ล้านบาท และมีผลขาดทุนสะสม ณ สิ้นปี
จำนวน 632.64 ล้านบาท การที่บริษัทมีผลขาดทุนสะสมดังกล่าว
ทำให้บริษัทไม่สามารถจ่ายเงินปันผลให้กับผู้ถือหุ้นได้

แต่เนื่องจากในปี 2548 ทางบริษัทได้ขยายธุรกิจโดยการจัดตั้งบริษัทย่อยขึ้น 3 บริษัท ได้แก่ 1.
บริษัท บีเอ็นที เรดิโอ จำกัด (ดำเนินธุรกิจด้านผลิตรายการสื่อวิทยุกระจายเสียง) 2. บริษัท
บีเอ็นที ทีวี จำกัด (ดำเนินธุรกิจด้านผลิตรายการทีวี) 3. บริษัท บีเอ็นที มิวสิค แอนด์ พับลิชชิ่ง
จำกัด (ดำเนินธุรกิจสร้างสรรค์ผลงานเพลงและสิ่งพิมพ์) เพื่อทำให้บริษัทมีรายได้มากขึ้น
ผลการดำเนินงานดีขึ้นและสามารถดำเนินการให้เป็นไปตามนโยบายการจ่ายเงินปันผลให้กับผู้ถือหุ้นในอนาคต

3.4 ความเสี่ยงจากปัญหาสภาพคล่อง

เมื่อต้นปี 2547 บริษัทยังคงขาดสภาพคล่องทางด้านการเงิน มีภาระหนี้สินเป็นจำนวนมาก
บริษัทจึงได้ทำการขออนุมัติที่ประชุมวิสามัญผู้ถือหุ้นครั้งที่ 2/2547 เมื่อวันที่ 11 มิถุนายน 2547
จัดสรรหุ้นเพิ่มทุนให้ผู้ลงทุนโดยเฉพาะเจาะจง
ที่มีศักยภาพด้านการเงินและสามารถสนับสนุนการดำเนินธุรกิจของบริษัทได้
บริษัทได้รับเพิ่มทุนเป็นเงินจำนวน 222.52 ล้านบาท
ทำให้บริษัทมีเงินทุนหมุนเวียนสามารถชำระหนี้ที่มีอยู่เป็นจำนวนมากได้

4.  ความเสี่ยงด้านการบริหารและการจัดการ

ในปี 2547 กลุ่มบริษัท บรอดคาสติ้ง เน็ทเวอร์ค (ไทยแลนด์) จำกัด
ได้เข้ามาทำการบริหารบริษัทฯ และเป็นผู้ถือหุ้นใหญ่
จึงทำให้ไม่มีปัญหาความขัดแย้งทางผลประโยชน์ในการบริหารงาน
การบริหารงานสามารถดำเนินได้อย่างมีเอกภาพ เพื่อประโยชน์สูงสุดของบริษัทฯ

แต่อย่างไรก็ตาม บริษัทฯ ยังคงนโยบายว่า การทำรายการค้าใด ๆ
กับบุคคลที่อาจมีความขัดแย้งทางผลประโยชน์ที่ไม่เป็นไปตามราคาตลาดและเงื่อนไขการค้าปกติ
ต้องได้รับการอนุมัติจากที่ประชุมคณะกรรมการบริษัทฯ
ซึ่งกรรมการและผู้บริหารที่อาจมีส่วนได้เสียในรายการดังกล่าวต้องไม่ร่วมประชุมและงดออกเสียง